Õpilased hoos  Ülenurme praegune õpilasomavalitsus on ideaalilähedane: teotahteline, algatusvõimeline, omanäoline, aktiivne, valmis iga kandi pealt kaasa aitama. Nii on eelmisest sügisest saati, mil presidendiks sai Kaupo Piirsalu. Enne seda oli mõõnaperiood. Siis olid eesotsas inimesed, kes nautisid ainult oma positsiooni, rääkisid oleks, võiks, peaks, tuleks, aga ei teinud midagi, põhjendab ÕOV-i liige Jane Peda kunagist  madalseisu.  Kui õpilastele meeldib midagi teha, teevad nad seda hasardiga. Hea idee läheb kohe käiku, ütleb Maili Mesipuu. Et see nii on, tõestab Intellektika messilt saadud grand prix ja kolmas koht Baltimaade saksakeelsete lühifilmide festivalil. Intellektika messile läks Ülenurme kool oma show, seltskonnamängude, tantsude ja moedemonstratsiooniga. Direktor kahtles, kas nende õpilased suudavad õmblejaid koolitava kutsehariduskeskusega võistelda. Suutsid küll, lihtsate vahenditega tehtud rõivad olid ilusad ja teemakohased. Lihtsus ja loomulikkus võidu tõigi. Õppealajuhataja Maili Mesipuu hinnangul esinesid nende mannekeenid professionaalselt. Jälgisin neid mõnuga ja mõtlesin, kui palju vahvaid lapsi meil on.  Kaupo Piirsalu peab edu võtmeks õpilaste teha tahtmist ja juhtkonna toetust. Õpilased on tihti algataja rollis. Muusikaõpetaja polnudki väga huvitatud Eesti popi siiakutsumisest, aga lapsed ütlesid, et tahavad, ja lõpptulemus oli hea, kiidab direktor. Õpilasomavalitsusel on ka  kooli aastapäevaürituste korraldamisel oluline osa.